# Grunnlag for samarbeid mellom skolen og kirken

I 2007 falt en dom i den Europeiske menneskerettighetsdomstolen i Strasbourg. Den fastslo at KRL-faget ikke tok hensyn til foreldrenes religiøse og filosofiske overbevisning. Dommen hadde som forutsetning at en obligatorisk opplæring om religioner – som i alle andre fag – skal være objektiv, kritisk og pluralistisk. I dagens opplæringslov står det at undervisningen skal presentere religion på en objektiv, kritisk og pluralistisk måte.

Finnes det et mulighetsrom for et samarbeid mellom skole og kirke i Fagfornyelsen 2020?

Opplæringsloven sier at undervisningen skal:

* *bygge på grunnleggende verdier i kristen tro og humanistisk arv og tradisjon slik som respekt for menneskeverd, natur, åndsfrihet, nestekjærlighet, tilgivelse, likeverd og solidaritet.*
* *presentere religion objektivt, kritisk og på en pluralistisk måte.*

Hvordan kan kirken i de neste årene være en reell aktør blant barn og unge i et lokalsamfunn gjennom et samarbeid med de lokale skolene?

Den norske kirke har ansatte med pedagogisk kompetanse og spisskompetanse innen fagfelt som kan være knyttet opp mot flere fag i skolen. Det finnes ansatte i kirken som er spesialister i musikk, undervisning og sorgarbeid og som besitter en særskilt kompetanse innen kristendom og teologi. Mange ansatte har også lang er erfaring med å undervise på ulike nivå.

I et samarbeid med skolen må ansatte i kirken være profesjonelle i møte med skolen, skolens planer, foreldre og elever. Det er viktig at ansatte i kirken setter seg inn i fagfornyelsen og de nye læreplanene slik at vi kjenner til didaktiske metoder, pedagogisk tenkning og andre forutsetninger i skolen. Kirken må også være bevisst at i samarbeid med skolen skal undervisningen fremstilles **objektiv, kritisk og pluralistisk.**

I møte med skolen kan ansatte i kirken også ha en funksjon som «autentisk kristne» der elevene får møte en person som har tatt et standpunkt om hva han/hun tror på. Dette forutsetter at skolen legger dette inn i sine planer om hvordan elevene skal få møte de ulike religionene. Det vil være en fordel om elevene også får møte en «autentisk» muslim, jøde, humanist etc.